Document ID: /roh_data/filtered/fineweb-2-filterrobots_roh.jsonl.gz/62827

Sozialamt
Uffizi dal servetsch social
Ufficio del servizio sociale
Art. 26, Lescha federala davart la promoziun da las activitads extrascolasticas dad uffants e giuvenils (lescha davart la promoziun d'uffants e giuvenils, LPUG; SR 446.1)
La politica d'uffants e da giuvenils è in champ politic ed in champ d'incumbensas che dispona da basas giuridicas e ch'è caracterisà tras cumpetenzas multifaras sco er tras la repartiziun da las incumbensas tranter la Confederaziun, il chantun e las vischnancas. Il focus è drizzà sin ils secturs tematics «promoziun», «protecziun» e «participaziun». Quests trais secturs influenzeschan in l'auter. La finamira surordinada da la politica d'uffants e da giuvenils è quella da concepir las cundiziuns da viver dals uffants e giuvenils uschia, ch'els pon sviluppar optimalmain lur persunalitad.
Il chantun Grischun ha elavurà il program «politica d'uffants e da giuvenils en il chantun Grischun» tenor l'art. 26 LPUG. La finamira dal program è quella da sviluppar vinavant la politica chantunala d'uffants e da giuvenils sin ils champs d'acziun promoziun, protecziun e participaziun. La realisaziun dallas mesiras sa basa sin in proceder interdepartamental.
Per concepir ina politica d'uffants e da giuvenils cumplessiva ha il Departament d'economia publica e fatgs socials l'intenziun da far ina revisiun totala da la Lescha davart ils uffants confidads, respectivamain da stgaffir ina nova basa giuridica per la politica d'uffants e da giuvenils en il Grischun. Dapli davart questa tematica chattais Vus en la communicaziun a las medias «Realisaziun da la politica d'uffants e da giuvenils 2020–2022: Stadi intermediar e perspectiva» ubain en la newsletter «Actualitads da la politica d'uffants e da giuvenils GR 4».
Sin la plattafurma per politica d'uffants e da giuvenils Svizra chattais Vus infurmaziuns davart la politica d'uffants e da giuvenils federala, chantunala e communala.